CELEX: 52021PC0209
Language: lv
Date: 2021-04-29
Title: Priekšlikums PADOMES ĪSTENOŠANAS LĒMUMS, ar kuru saskaņā ar Direktīvas 2003/96/EK 19. pantu Nīderlandei atļauj piemērot samazinātu nodokļa likmi elektroenerģijai, kas tiek tieši piegādāta kuģiem pie piestātnes

EIROPAS KOMISIJA
            Briselē, 29.4.2021
            COM(2021) 209 final
            2021/0108(NLE)
            Priekšlikums
            PADOMES ĪSTENOŠANAS LĒMUMS, 
            ar kuru saskaņā ar Direktīvas 2003/96/EK 19. pantu Nīderlandei atļauj piemērot samazinātu nodokļa likmi elektroenerģijai, kas tiek tieši piegādāta kuģiem pie piestātnes
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Nodokļu uzlikšanu energoproduktiem un elektroenerģijai Savienībā reglamentē 2003. gada 27. oktobra Padomes Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai
                     1
                   (“Enerģijas nodokļu direktīva” jeb “direktīva”).
               
               
                  Saskaņā ar minētās direktīvas 19. panta 1. punktu un papildus jo īpaši 5., 15. un 17. panta noteikumiem Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no nodokļa vai nodokļa samazinājumus īpašu politisku apsvērumu dēļ.
               
               
                  Nīderlande lūdza atļauju uz sešu gadu periodu piemērot samazinātu nodokļa likmi elektroenerģijai, kas tiek piegādāta krasta elektroenerģijas iekārtās, kuras piegādā elektroenerģiju pie piestātnes esošiem kuģiem, kas nav privāti izpriecu kuģi. Šā priekšlikuma mērķis ir piešķirt minēto atļauju, izmantojot atkāpi, kura būtu derīga, kā pieprasīts, līdz 2027. gada 30. jūnijam. 
               
               
                  Nīderlandes iestādes 2020. gada 10. augusta vēstulē informēja Komisiju par savu nodomu piemērot šo pasākumu.
               
               
                  Nīderlande vēlētos saņemt atļauju piemērot samazinātu nodokļa likmi 0,50 EUR/MWh apmērā, kas atbilst minimālajai nodokļa likmei elektroenerģijas piegādei iekārtās, kuras piegādā elektroenerģiju vienīgi vai gandrīz vienīgi (90 % vai vairāk) kuģiem, kas nav privāti izpriecu kuģi. Lai nodrošinātu samazinātās likmes pareizu piemērošanu, minēto likmi piemēros tikai tad, ja iekārtai ir tiešs pieslēgums elektrotīklam.
               
               
                  Pieprasītais piemērošanas termiņš ir no 2021. gada 1. jūlija līdz 2027. gada 30. jūnijam, iekļaujoties Enerģijas nodokļu direktīvas 19. pantā noteiktajā maksimālajā termiņā.
               
               
                  Šis samazinājums ir paredzēts, lai radītu ekonomisko ieinteresētību krasta elektroenerģijas izplatībā un izmantošanā ar mērķi veicināt ilgtspējīgas ostas un ilgtspējīgu kuģošanu un samazināt gaisa piesārņojumu ostas pilsētās, uzlabot tajās gaisa kvalitāti un samazināt troksni, tādējādi uzlabojot iedzīvotāju veselību.
               
               
                  Mērķis pasākumam, ko piemēros Nīderlande, ir arī kopumā samazināt ūdens transporta ietekmi uz vidi.
               
               
                  Pieprasot šo pasākumu, Nīderlande vēlas radīt stimulu krasta elektroenerģijas izmantošanai, kas tiek uzskatīta par mazāku piesārņojumu radošu alternatīvu, salīdzinot ar elektroenerģijas ražošanu kuģos pie ostas piestātnes. Kā norādīts pieprasījumā, samazinātā likme saņēmējiem būs 0,50 EUR/MWh. Tā ir minimālā elektroenerģijas likme, kā norādīts direktīvas 10. panta 1. punktā un I pielikuma C tabulā. Enerģijas nodokļa degresīvās struktūras dēļ relatīvā priekšrocība būs lielāka to iekārtu operatoriem (un lietotājiem), kurām ir salīdzinoši zems patēriņš. 
               
               
                  No otras puses, saskaņā ar Enerģijas nodokļu direktīvas 14. panta 1. punkta c) apakšpunktu dalībvalstīm ir jāatbrīvo no nodokļiem energoprodukti, ko izmanto elektroenerģijas ražošanai kuģos pie piestātnes, un elektroenerģija, ko ražo šādos kuģos. Saskaņā ar Nīderlandes tiesību aktos transponētās direktīvas 15. panta 1. punkta f) apakšpunktu šo atbrīvojumu var piemērot arī attiecībā uz energoproduktiem, ko izmanto elektroenerģijas ražošanai kuģos, un uz elektroenerģiju, ko ražo kuģos, kuri paredzēti kuģošanai pa iekšējiem ūdensceļiem. 
               
               
                  Nīderlandes iestādes norādīja, ka nodokļa samazināšana tiek piemērota visiem kuģiem, kas nav privāti izpriecu kuģi; tas nozīmē, ka visi kuģi, kurus izmanto komerciālajā navigācijā, neatkarīgi no to lieluma vai karoga valsts, var gūt labumu no nodokļa samazināšanas. Dažās ostās ir noteikti ģeneratoru izmantošanas aizliegumi attiecībā uz iekšzemes kuģošanu.
               
               
                  Kā norādīts pieprasījumā, iekšējo ūdensceļu nozarē vairums no aptuveni 12 500 valsts un starptautisko iekšzemes kuģu izmanto krasta elektroenerģiju, kas ir pieejama lielākajā daļā piestātņu gar galvenajiem koridoriem. Pašlaik jūrniecības nozarē ir ļoti maz šādu iekārtu; attiecībā uz lielākiem jūras kuģiem šādu iekārtu izmantošana ir ierobežota līdz vienam Ro-Ro kuģim un zvejas kuģiem (traleriem) Ševeningenas un Eimeidenas ostās. Tomēr Nīderlandes iestādes plāno palielināt krasta elektroenerģijas pieejamību jūras kuģiem.
               
            
            
               Pasākums nav pieejams uzņēmumiem, kas nonākuši finansiālās grūtībās, vai uzņēmumiem, uz kuriem attiecas atgūšanas rīkojumi, pamatojoties uz iepriekšēju Komisijas lēmumu, ar kuru atbalsta pasākums atzīts par nelikumīgu un nesaderīgu ar iekšējo tirgu.
            
            
               Gada budžeta izdevumi tiek lēsti 1 miljona EUR apmērā.
            
            
               
                  Nīderlande lūdza piešķirt atļauju līdz 2027. gada 30. jūnijam, sākot no 2021. gada 1. jūlija un nepārsniedzot maksimālo termiņu, kas atļauts direktīvas 19. panta 2. punktā.
               
               
                  Samazinot nodokli, Nīderlande vēlas sniegt stimulu attiecīgajiem operatoriem attīstīt un izmantot krasta elektroenerģiju, lai samazinātu emisijas atmosfērā un troksni, kas rodas, kuģos pie piestātnes sadedzinot kurināmo, kā arī CO2 emisijas. Samazinātas nodokļa likmes piemērošana uzlabotu krasta elektroenerģijas konkurētspēju salīdzinājumā ar flotes degvielas izmantošanu uz kuģa, uz ko attiecas atbrīvojums no nodokļa. 
               
            
         
         
            
               •Saskanība ar pašreizējiem noteikumiem konkrētajā politikas jomā
            
            
               
                  Nodokļu noteikšanu elektroenerģijai reglamentē Enerģijas nodokļu direktīva 2003/96/EK, jo īpaši tās 10. pants. Direktīvas 14. panta 1. punkta c) apakšpunktā paredzēts obligāts atbrīvojums no nodokļiem energoproduktiem, kas paredzēti navigācijai, kā arī elektroenerģijai, ko ražo kuģī. Direktīvas 5., 15. un 17. pantā dalībvalstīm paredzēta iespēja piemērot nodokļu diferencēšanu, tostarp atbrīvojumus un samazinājumus, atsevišķiem elektroenerģijas izmantošanas veidiem. Tomēr minētie noteikumi kā tādi neparedz samazinātus nodokļus krasta elektroenerģijai.
               
               
                  Pasākums ir valsts atbalsts, un uz to attiecas ES tiesību akti konkrētajā jomā, jo īpaši Komisijas Regula (ES) Nr. 651/2014
                     2
                  .
               
            
            
               Enerģijas nodokļu direktīvas noteikumi
            
            
               
                  Direktīvas 19. panta 1. punkta pirmā daļa skan šādi: 
               
               
                  “Papildus iepriekšējos pantos, jo īpaši 5., 15. un 17. pantā noteiktajiem noteikumiem, Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus vai samazinājumus īpašu politikas apsvērumu interesēs.”
               
               
                  Ar šo nodokļa samazinājumu Nīderlandes iestādes cenšas sasniegt mērķi popularizēt videi nekaitīgāku veidu, kā kuģi pie piestātnes var iegūt vajadzīgo elektroenerģiju, tādējādi uzlabojot vietējo gaisa kvalitāti un samazinot troksni. Komisija jau ir ieteikusi izmantot krasta elektroenerģiju kā alternatīvu elektroenerģijai, kas ražota kuģos pie piestātnes, un tādējādi jau ir atzinusi tās priekšrocības vides jomā
                     3
                  . Labuma guvējiem piemērotu Enerģijas nodokļu direktīvā paredzēto ES minimālo nodokļa likmi elektroenerģijai 0,50 EUR/MWh apmērā, kas var sekmēt izvirzīto politikas mērķu sasniegšanu.
               
               
                  Iespēju ieviest labvēlīgu nodokļu režīmu attiecībā uz krasta elektroenerģiju var paredzēt saskaņā ar direktīvas 19. pantu, jo tā mērķis ir ļaut dalībvalstīm ieviest turpmākus atbrīvojumus vai samazinājumus īpašu politikas apsvērumu interesēs. 
               
               
                  Nīderlande ir pieprasījusi šo pasākumu piemērot uz direktīvas 19. panta 2. punktā atļauto maksimālo laikposmu, t. i., sešus gadus. Principā jebkuram atbrīvojuma piemērošanas laikposmam ir jābūt pietiekami ilgam, lai neatturētu ostu operatorus un elektroenerģijas piegādātājus no vajadzīgo ieguldījumu veikšanas krasta elektroenerģijas objektos vai šo ieguldījumu turpināšanas. Minētais laikposms nodrošinās pēc iespējas lielāku juridisko noteiktību arī kuģu operatoriem, kuriem ir jāplāno savi ieguldījumi kuģa aprīkojumā. 
               
            
            
               Tomēr šī atkāpe nedrīkstētu apdraudēt spēkā esošā tiesiskā regulējuma tālāku attīstību, un būtu jāņem vērā Enerģijas nodokļu direktīvas plānotā pārskatīšana un tas, ka Padome, iespējams, pieņems tiesību aktu, pamatojoties uz Komisijas priekšlikumu par grozījumiem Enerģijas nodokļu direktīvā. Šī pārskatīšana sekos Enerģijas nodokļu direktīvas izvērtējumam
                  4
                un Padomes 2019. gada 28. novembra secinājumiem par ES enerģijas nodokļu sistēmu
                  5
               . Padome savos secinājumos aicināja Komisiju analizēt un izvērtēt iespējamos variantus un savlaicīgi publicēt priekšlikumu par Enerģijas nodokļu direktīvas pārskatīšanu. Tā arī aicināja Komisiju pievērst īpašu uzmanību direktīvas darbības jomai, minimālajām likmēm un konkrētiem nodokļu samazinājumiem un atbrīvojumiem. 
            
            
            
               Šādos apstākļos šķiet lietderīgi piešķirt atļauju uz pieprasīto laikposmu, tomēr ar nosacījumu, ka atkāpe ir spēkā, ja līdz 2027. gada jūnija beigām nesāk piemērot vispārīgus noteikumus šajā jomā. 
            
            
            
               
                  Valsts atbalsta noteikumi
               
               
                  Nīderlandes iestāžu plānotā samazinātā nodokļa likme 0,50 EUR/MWh atbilst minimālajam nodokļu līmenim attiecībā uz elektroenerģiju uzņēmuma vajadzībām saskaņā ar Direktīvas 2003/96/EK 10. pantu. 
               
               
                  Tādējādi šķiet, ka uz šo pasākumu attiecas Komisijas Regulas (ES) Nr. 651/2014 (VGAR) 44. pants, kas paredz nosacījumus, saskaņā ar kuriem atbalstu dabas resursu nodokļa samazinājumu veidā saskaņā ar Direktīvu 2003/96/EK var atbrīvot no valsts atbalsta paziņošanas prasības. Tomēr šajā posmā nav iespējams noteikt, vai visi minētajā regulā paredzētie nosacījumi ir izpildīti, un priekšlikums par Padomes īstenošanas lēmumu neskar dalībvalsts pienākumu nodrošināt atbilstību valsts atbalsta noteikumiem, jo īpaši gadījumā, kad uz atbalstu attiecas atbrīvojums saskaņā ar Komisijas Regulu (ES) Nr. 651/2014. 
               
               
                  Kā norādīts pieprasījumā, Nīderlandes iestādes informēs Komisiju par pasākumu 20 darbdienu laikā pēc tā stāšanās spēkā.
               
            
            
               •Saskanība ar citām Savienības politikas jomām
            
            
               
                  Politika vides un klimata pārmaiņu jomā
               
               
                  Pieprasītais pasākums attiecas galvenokārt uz ES vides un klimata pārmaiņu politiku. Ciktāl ar tā palīdzību būs iespējams samazināt flotes degvielas izmantošanu ostās esošos kuģos, pasākums palīdzēs sasniegt mērķi uzlabot vietējo gaisa kvalitāti un mazināt troksni. Direktīvas 2008/50/EK par gaisa kvalitāti
                     6
                   13. pantā prasīts, lai dalībvalstis nodrošinātu, ka vairāku gaisu piesārņojošo vielu līmeņi nepārsniedz direktīvā noteiktos robežlielumus un ka tiek ievēroti Direktīvā noteiktie mērķlielumi un citi gaisa kvalitātes standarti. Šie pienākumi dalībvalstīm paredz rast risinājumus tādām problēmām kā emisijas no kuģiem pie piestātnes, un ir domājams, ka ostās, kurās ir šādas problēmas, tiks veicināta krasta elektroenerģijas izmantošana kā viens elements vispārējās gaisa kvalitātes stratēģijā. Krasta elektroenerģijas izmantošana tiek veicināta arī saskaņā ar Direktīvu (ES) 2016/802
                     7
                  , ar ko reglamentē sēra saturu kuģu degvielā. Tas arī sekmētu to, ka tiek ievērotas prasības attiecībā uz slāpekļa nosēdumiem saskaņā ar Direktīvu 92/43/EEK par dabisko dzīvotņu, savvaļas faunas un floras aizsardzību. Šajā saistībā Nīderlandes iestādes sagaida, ka vietējās gaisa piesārņotāju (NOx, SOx, PM10, PM2,5) emisijas no elektroenerģijas ražošanas kuģī varētu samazināt par 95 %, izmantojot krasta elektroenerģiju.
               
            
         
         
            
               
                  Šis pasākums sekmētu krasta elektroenerģijas izmantošanu, lai veicinātu ilgtspējīgas ostas un ilgtspējīgu kuģošanu. Tas atbilst ES politikas mērķiem. Krasta elektroenerģijas ieviešana Eiropas ostās ir viens no ierosinātajiem pasākumiem, lai sasniegtu Eiropas zaļajā kursā noteiktos vērienīgos mērķus.
               
               
                  Iespējams, ka pasākums arī izraisīs CO2 emisijas samazinājumu tādējādi, ka lielākas sistēmu efektivitātes un izmantoto degvielas resursu atšķirību dēļ sauszemes energotīkla energoresursu struktūra ir mazāk oglekļietilpīga nekā elektroenerģija, kas saražota uz kuģa, izmantojot flotes degvielu. Šajā sakarā Nīderlandes iestādes uzsvēra, ka, lai gan faktiskais CO2 emisiju ietaupījums ir atkarīgs no izmantotās elektroenerģijas kvalitātes, Nīderlandes elektroenerģijas struktūrā aplēstais ietaupījums atkarībā no ģeneratora noslodzes būtu aptuveni no 28 % līdz 67 %, šai proporcijai nākotnē arvien palielinoties.
               
               
                  Enerģētikas politika
               
               
                  Pasākums ir saskaņā ar Direktīvu 2014/94/ES par alternatīvo degvielu infrastruktūras ieviešanu
                     8
                  , kurā pievēršas jautājumam par krasta elektroenerģijas padeves objektu ierīkošanu ostās, ja ir šādu objektu pieprasījums un ja izmaksas nav nesamērīgas salīdzinājumā ar ieguvumiem, tostarp vidiskajiem ieguvumiem. Turklāt tas ir atzīts par vispārējas nozīmes mērķi valsts atbalsta piešķiršanai saskaņā ar LESD 107. panta 1. punktu
                     9
                  .
               
               
                  Šeit jāatceras, ka viens no galvenajiem iemesliem krasta elektroenerģijas nelabvēlīgajai konkurētspējas situācijai ir tāds, ka alternatīva, proti, jūras ostās esošos kuģos saražotā elektroenerģija, patlaban neto izteiksmē ir pilnībā atbrīvota no nodokļa – no nodokļa ir atbrīvota ne tikai flotes degviela, kas tiek izmantota elektroenerģijas ražošanai, atbilstoši parastajai situācijai, kura paredzēta Direktīvas 2003/96/EK 14. panta 1. punkta a) apakšpunktā, bet arī tā elektroenerģija, kas saražota kuģī (sk. Direktīvas 2003/96/EK 14. panta 1. punkta c) apakšpunktu). Lai gan pēdējo minēto atbrīvojumu pašu par sevi ir grūti salāgot ar Savienības mērķiem vides jomā, tā pamatā ir praktiski apsvērumi. Lai apliktu ar nodokļiem kuģī saražoto elektroenerģiju, būtu nepieciešama kuģa īpašnieka – kas bieži vien ir trešās valsts persona – vai operatora deklarācija par patērētās elektroenerģijas apjomu. Šādā deklarācijā būtu jāiekļauj aplēse par to, kāda daļa elektroenerģijas patērēta tās dalībvalsts teritoriālajos ūdeņos, kurā maksājams nodoklis. Nepieciešamība iesniegt šādas deklarācijas katrā valstī, uz kuru teritoriālajiem ūdeņiem tas attiecas, kuģu īpašniekiem radītu milzīgu administratīvo slogu. Analogi apsvērumi attiecas uz kuģošanu pa iekšzemes ūdensceļiem un fakultatīvo nodokļu režīmu, kas paredzēts direktīvas 15. panta 1. punkta f) apakšpunktā (ko faktiski īstenojusi Nīderlande). Ņemot vērā šos apstākļus, ir pamatoti neradīt nelabvēlīgu situāciju mazāku piesārņojumu radošajai alternatīvai, proti, krasta elektroenerģijas izmantošanai, un ļaut Nīderlandei piemērot samazinātu nodokļa likmi.
               
               
                  Transporta politika
               
               
                  Šis pasākums atbilst Komisijas Ieteikumam 2006/339/EK par krasta elektroenerģijas pieslēguma izmantošanas veicināšanu kuģiem pie piestātnes Savienības ostās
                     10
                   un Komisijas paziņojumam “Stratēģiskie mērķi un rekomendācijas ES jūras transporta politikai”
                     11
                  .
               
               
                  Iekšējais tirgus un godīga konkurence
               
               
                  No iekšējā tirgus un godīgas konkurences viedokļa pasākums tikai samazina pašreizējo kuģu degvielas nodokļa atbrīvojuma izraisīto nevienlīdzību nodokļu jomā starp diviem konkurējošiem elektroenerģijas avotiem, kas pieejami kuģiem pie piestātnes, proti, starp elektroenerģiju, kas saražota kuģī, un krasta elektroenerģiju.
               
               
                  Attiecībā uz konkurenci starp kuģu operatoriem vispirms jānorāda, ka pašlaik maz kuģu izmanto krasta elektroenerģiju uz komerciāla pamata. Tāpēc ievērojami konkurences kropļojumi varētu rasties tikai starp tiem kuģiem, kas, pārejot uz krasta elektroenerģiju, gūtu labumu no pieprasītā pasākuma, un tiem, kuri turpinātu elektroenerģijas ražošanu kuģī. Lai gan precīzas izmaksu prognozes lielā mērā atkarīgas no naftas cenu izmaiņām, un tādēļ prognozēšana ir sarežģīta, jaunākie pieejamie izvērtējumi liecina, ka kopumā pat pilnīgs nodokļu atbrīvojums vairumā gadījumu nesamazinātu pamatdarbības izmaksas par krasta elektroenerģiju zem tā līmeņa, kas atbilst kuģī saražotas elektroenerģijas izmaksām
                     12
                  , un tādējādi salīdzinājumā ar elektroenerģijas ražošanu kuģī neradītu būtisku konkurences priekšrocību tiem kuģu operatoriem, kas izmanto krasta elektroenerģiju. Konkrētajā gadījumā būtisks tāda veida kropļojums, kā aprakstīts iepriekš, vēl jo mazāk ir sagaidāms tādēļ, ka Nīderlande ievēros Direktīvā 2003/96/EK noteikto minimālo nodokļu līmeni elektroenerģijai uzņēmuma vajadzībām. 
               
               
                  Turklāt, kā jau minēts, kuģu operatori, kas saņem krasta elektroenerģiju, kurai piemēro Direktīvā 2003/96/EK noteikto minimālo nodokļa līmeni, principā negūst ekonomisku priekšrocību salīdzinājumā ar operatoriem, kas ražo paši savu elektroenerģiju uz kuģa, jo šī elektroenerģija ir atbrīvota no nodokļa. Samazināta krasta elektroenerģijas likme ļaus mazināt nodokļu režīma atšķirības attiecībā uz krasta elektroenerģiju un (minerālajiem) energoproduktiem, ko izmanto elektroenerģijas ražošanai uz kuģa.
               
               
                  Elektroenerģijas piegādātājiem ir jāmaksā enerģijas nodoklis un ilgtspējīgas enerģijas piemaksa (OpslagDuurzame Energie, ODE). Savā enerģijas nodokļa deklarācijā tie tieši piemēro samazināto likmi. Tiešie saņēmēji ir to iekārtu operatori, kuras piegādā elektroenerģiju kuģiem pie piestātnes. Paredzams, ka operatori finansiālo priekšrocību pilnībā vai daļēji nodos krasta elektroenerģijas izmantotājiem, proti, iekšzemes kuģu un jūras kuģu īpašniekiem. Esošie lietotāji un to pārstāvji uzstās uz to, ka ostas iestādes ir ieinteresētas padarīt krasta elektroenerģiju finansiāli pievilcīgu lietotājiem.
               
               
                  Turklāt attiecīgajiem kuģiem krasta elektroenerģija būs pieejama neatkarīgi no to karoga valsts, neradot labvēlīgāku nodokļu situāciju valsts tirgus dalībniekiem salīdzinājumā ar konkurentiem no citām ES dalībvalstīm.
               
               
                  Attiecībā uz konkurenci starp ostām ir sagaidāms, ka jebkura iespējamā ietekme uz tirdzniecību starp dalībvalstīm, kas varētu rasties, ja kuģi mainītu savus maršrutus atkarībā no iespējas izmantot krasta elektroenerģiju ar samazinātu nodokļa likmi, būs niecīga. Situācijā, kad, kā minēts iepriekš, nav paredzams, ka par spīti nodokļa samazinājumam krasta elektroenerģijas izmantošana vismaz īstermiņā kļūs rentablāka par elektroenerģijas ražošanu kuģī, nav paredzams, ka šis nodokļa samazinājums krasta elektroenerģijai ievērojami izkropļos konkurenci starp ostām, rosinot kuģus mainīt maršrutu atkarībā no šādas elektroenerģijas pieejamības. Nīderlandes iestādes apgalvo, ka ostas izvēle ir atkarīga no kravas galamērķa, nevis no mazākām piestātnes izmaksām, kas rodas no nodokļa samazinājuma krasta elektroenerģijai. 
               
               
                  Termiņš, uz kuru ir ierosināta atļauja piemērot samazinātu nodokļa likmi, ja vien pašreizējā sistēmā un situācijā nenotiks būtiskas izmaiņas, padara maz ticamu, ka iepriekšējās rindkopās veiktā analīze pirms pasākuma beigām mainītos.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Padomes Direktīvas 2003/96/EK 19. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Netiešo nodokļu uzlikšana, uz ko attiecas LESD 113. pants, pati par sevi nav ekskluzīvā Eiropas Savienības kompetencē LESD 3. panta nozīmē.
               
            
         
         
            
               
                  Tomēr saskaņā ar Direktīvas 2003/96/EK 19. pantu Padomei ir piešķirta ekskluzīva kompetence ar sekundāru tiesību aktu atļaut dalībvalstij ieviest turpmākus atbrīvojumus vai samazinājumus minētā noteikuma nozīmē. Tāpēc dalībvalstis nevar aizstāt Padomi. Tādējādi subsidiaritātes princips uz šo īstenošanas lēmumu neattiecas. Šis akts nekādā ziņā nav leģislatīvā akta projekts, tāpēc tas nav saskaņā ar Līgumiem pievienoto 2. protokolu jāiesniedz valstu parlamentiem, lai pārbaudītu atbilstību subsidiaritātes principam.
               
            
            
               •Proporcionalitāte
            
            
               
                  Šajā priekšlikumā ir ievērots proporcionalitātes princips. Nodokļu samazinājums nepārsniedz konkrētā mērķa sasniegšanai vajadzīgo.
               
            
            
               •Juridiskā instrumenta izvēle
            
            
               
                  Ierosinātais instruments ir Padomes īstenošanas lēmums. Direktīvas 2003/96/EK 19. pants paredz tikai šāda veida pasākumu.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaude
            
            
               
                  Pasākumam nav nepieciešama spēkā esošo tiesību aktu izvērtēšana.
               
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Nīderlandes lūgums, un tas attiecas vienīgi uz šo dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Šis priekšlikums attiecas uz atļaujas piešķiršanu atsevišķai dalībvalstij pēc tās pieprasījuma, un ietekmes novērtējums tam nav nepieciešams.
               
               
                  Nīderlandes sniegtā informācija liecina, ka pasākumam būtu ierobežota ietekme uz nodokļu ieņēmumiem un nodokļa likme krasta elektroenerģijai joprojām būs virs minimālā nodokļu līmeņa, kas noteikts Direktīvā 2003/96/EK. Nīderlande sagaida, ka pasākumam būs pozitīva ietekme vides aizsardzības mērķu sasniegšanā un jo īpaši gaisa kvalitātes uzlabošanā un trokšņa samazināšanā ostas pilsētās.
               
               
                  Precīzāk, saskaņā ar aplēsēm par pasākuma radītajiem nodokļu izdevumiem atbilstīgi Nīderlandes iestāžu sniegtajai informācijai turpmākajos gados sagaidāmi zaudējumi – 1 miljons EUR gadā. 
               
               
                  Tajā pašā laikā ieguvumi vides jomā var būt ievērojami. Nīderlandes iestādes uzsvēra, ka, lai gan faktiskais CO2 emisiju ietaupījums ir atkarīgs no izmantotās elektroenerģijas kvalitātes, aplēstais ietaupījums atkarībā no ģeneratora noslodzes būtu aptuveni no 28 % līdz 67 %, šai proporcijai nākotnē arvien palielinoties. Turklāt Nīderlandes iestādes sagaida, ka vietējās gaisa piesārņotāju emisijas no elektroenerģijas ražošanas kuģī varētu samazināt par 95 %; varētu arī ievērojami samazināt troksni, vibrācijas līmeni un slāpekļa nosēdumus.
               
            
            
               •Normatīvā atbilstība un vienkāršošana
            
            
               
                  Pasākums neparedz vienkāršošanu. Tas izstrādāts pēc Nīderlandes lūguma un attiecas vienīgi uz šo dalībvalsti.
               
            
            
               •Pamattiesības
            
         
         
            
               
                  Pasākums neietekmē pamattiesības.
               
            
            
               4.IETEKME UZ BUDŽETU
            
            
               
                  Minētais pasākums Savienībai nerada nekādu finansiālo vai administratīvo slogu. Tādējādi priekšlikums neietekmē Savienības budžetu.
               
            
            
               5.CITI ELEMENTI
            
            
               •Īstenošanas plāni un uzraudzīšanas, izvērtēšanas un ziņošanas kārtība
            
            
               
                  Īstenošanas plāns nav nepieciešams. Šis priekšlikums attiecas uz atļaujas piešķiršanu nodokļu samazināšanai atsevišķai dalībvalstij pēc tās pieprasījuma. Atļauja ir paredzēta uz ierobežotu laikposmu – līdz 2027. gada 30. jūnijam. Piemērojamā nodokļa likme būs vienāda ar minimālo nodokļu līmeni, kas noteikts Enerģijas nodokļu direktīvā. Pasākumu var izvērtēt, ja tiek pieprasīts pagarinājums pēc tam, kad ir beidzies tā derīguma termiņš.
               
            
            
               •Skaidrojošie dokumenti (attiecībā uz direktīvām)
            
            
               
                  Priekšlikumam nav vajadzīgi skaidrojošie dokumenti par transponēšanu. 
               
            
            
               •Detalizēts konkrētu priekšlikuma noteikumu skaidrojums
            
            
               
                  Tiesību akta 1. pantā noteikts, ka Nīderlandei būs atļauts piemērot samazinātu nodokļa likmi elektroenerģijai, kas tiek tieši piegādāta ostās pie piestātnēm esošiem kuģiem, kuri nav privāti izpriecu kuģi (“krasta elektroenerģija”). Nodokļa likme nedrīkst būt mazāka par 0,50 EUR/MWh, t. i., minimālo nodokļu līmeni elektroenerģijai uzņēmuma vajadzībām, kas noteikts direktīvā. Elektroenerģiju ar samazinātu likmi nedrīkstēs piegādāt privātiem izpriecu kuģiem, kas definēti Direktīvas 2003/96/EK 14. panta 1. punkta c) apakšpunkta otrajā daļā.
               
               
                  2. pantā ir noteikts, ka pieprasīto atļauju piešķir no 2021. gada 1. jūlija līdz 2027. gada 30. jūnijam, kā to pieprasījusi Nīderlande, iekļaujoties maksimālajā 6 gadu periodā, kas paredzēts direktīvā.
               
            
            
               2021/0108 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru saskaņā ar Direktīvas 2003/96/EK 19. pantu Nīderlandei atļauj piemērot samazinātu nodokļa likmi elektroenerģijai, kas tiek tieši piegādāta kuģiem pie piestātnes
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai
                  13
               , un jo īpaši tās 19. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
         
         
            
               (1)Nīderlande 2020. gada 10. augusta vēstulē lūdza atļauju saskaņā ar Direktīvas 2003/96/EK 19. pantu piemērot samazinātu nodokļa likmi elektroenerģijai, kas tiek tieši piegādāta ostās pie piestātnēm esošiem jūras vai iekšējo ūdensceļu kuģiem (“krasta elektroenerģija”). 
            
            
               (2)Ar samazināto nodokļa likmi, ko tā plāno piemērot, Nīderlandes mērķis ir turpināt krasta elektroenerģijas izplatības un izmantošanas veicināšanu. Salīdzinot ar flotes degvielas izmantošanu, šādas elektroenerģijas izmantošana tiek uzskatīta par videi nekaitīgāku veidu, kā apmierināt kuģu, kas ir pie piestātnes, vajadzības pēc elektroenerģijas.
            
            
               (3)Tā kā krasta elektroenerģijas izmantošana nerada tādas gaisu piesārņojošu vielu emisijas kā flotes degvielas izmantošana kuģos pie piestātnes, tā veicina gaisa kvalitātes uzlabošanos ostas pilsētās un trokšņa samazināšanu. Ņemot vērā elektroenerģijas ražošanas struktūras īpašos apstākļus Nīderlandē, paredzams, ka krasta elektroenerģijas izmantošana, nevis tādas elektroenerģijas izmantošana, kas saražota, izmantojot flotes degvielu, samazinās CO2 emisijas, citus gaisa piesārņotājus un troksni. Tāpēc ir paredzams, ka pasākums veicinās Savienības vides, veselības un klimata politikas mērķu sasniegšanu.
            
            
               (4)Atļauja Nīderlandei piemērot samazinātu nodokļa likmi krasta elektroenerģijai nepārsniedz to, kas ir vajadzīgs, lai veicinātu plašāku šādas elektroenerģijas izmantošanu, jo elektroenerģijas ražošana kuģī vairākumā gadījumu joprojām būs konkurētspējīgāka alternatīva. Tā paša iemesla dēļ un arī tādēļ, ka šīs tehnoloģijas izplatība tirgū pagaidām ir visai neliela, šis pasākums tā darbības laikā diez vai radītu ievērojamus konkurences kropļojumus, tādējādi tam nebūs negatīvas ietekmes uz iekšējā tirgus pareizu darbību.
            
            
               (5)Saskaņā ar Direktīvas 2003/96/EK 19. panta 2. punktu katrai saskaņā ar minēto noteikumu piešķirtajai atļaujai ir jābūt stingri ierobežotai laikā. Lai nodrošinātu, ka atļaujas termiņš ir pietiekami ilgs, un tādējādi neatturētu attiecīgos uzņēmējus no vajadzīgo ieguldījumu veikšanas, ir lietderīgi atļauju piešķirt no 2021. gada 1. jūlija līdz 2027. gada 30. jūnijam.  Tomēr atļauju būtu jābeidz piemērot no dienas, kad sāk piemērot jebkādus vispārīgus noteikumus par nodokļu atvieglojumiem krasta elektroenerģijai, ko Padome pieņem saskaņā ar Līguma par Eiropas Savienības darbību 113. pantu vai citiem attiecīgiem noteikumiem, ja šādi noteikumi kļūst piemērojami pirms 2027. gada 30. jūnija.
            
            
               (6)Šis lēmums neskar Savienības valsts atbalsta noteikumu piemērošanu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Nīderlandei atļauj piemērot samazinātu nodokļa likmi elektroenerģijai, kura tiek tieši piegādāta krasta elektroenerģijas iekārtās, kuras paredzētas ostās pie piestātnēm esošiem kuģiem, kas nav privāti izpriecu kuģi, ar noteikumu, ka tiek ievēroti Direktīvas 2003/96/EK 10. pantā paredzētie minimālie nodokļu līmeņi.
            
            
               2. pants
            
            
               Šo lēmumu piemēro no 2021. gada 1. jūlija līdz 2027. gada 30. jūnijam.
            
            
               Taču, ja Padome, rīkojoties saskaņā ar Līguma par Eiropas Savienības darbību 113. pantu vai citiem attiecīgiem noteikumiem, nosaka vispārīgus noteikumus par nodokļu atvieglojumiem krasta elektroenerģijai, šis lēmums zaudē spēku dienā, kurā stājas spēkā minētie vispārīgie noteikumi.
            
            
               3. pants
            
            
               Šis lēmums ir adresēts Nīderlandes Karalistei.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 283, 31.10.2003., 51.–70. lpp.
               
               
                  
                     (2)
                  
                        Komisijas Regula (ES) Nr. 651/2014 (2014. gada 17. jūnijs), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (OV L 187, 26.6.2014., 1.–78. lpp.).
               
               
                  
                     (3)
                  
                        Komisijas Ieteikums 2006/339/EK (2006. gada 8. maijs) par krasta elektroenerģijas pieslēguma izmantošanas veicināšanu kuģiem, kas piestājuši Kopienas ostās (OV L 125, 12.5.2006.).
               
               
                  
                     (4)
                  
                        SWD(2019) 329 final.
               
               
                  
                     (5)
                  
                        Padomes 2019. gada 28. novembra secinājumi, 14608/19, FISC 458. 
               
               
                  
                     (6)
                  
                        Eiropas Parlamenta un Padomes Direktīva 2008/50/EK (2008. gada 21. maijs) par gaisa kvalitāti un tīrāku gaisu Eiropai (OV L 152, 11.6.2008., 1. lpp.).
               
               
                  
                     (7)
                  
                        Eiropas Parlamenta un Padomes Direktīva (ES) 2016/802 (2016. gada 11. maijs), ar ko paredz sēra satura samazināšanu konkrētiem šķidrā kurināmā veidiem (OV L 132, 21.5.2016., 58.–78. lpp.).
               
               
                  
                     (8)
                  
                        Eiropas Parlamenta un Padomes Direktīva 2014/94/ES (2014. gada 22. oktobris) par alternatīvo degvielu infrastruktūras ieviešanu (OV L 307, 28.10.2014., 1.–20. lpp.).
               
               
                  
                     (9)
                  
                        C(2014) 2231 final, 2014. gada 9. aprīlis.
               
               
                  
                     (10)
                  
                        Komisijas Ieteikums 2006/339/EK (2006. gada 8. maijs) par krasta elektroenerģijas pieslēguma izmantošanas veicināšanu kuģiem, kas piestājuši Kopienas ostās (OV L 125, 12.5.2006.).
               
               
                  
                     (11)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Stratēģiskie mērķi un rekomendācijas ES jūras transporta politikai 2018. gada perspektīvā”, COM(2009) 8 galīgā redakcija, 2009. gada 21. janvāris.
               
               
                  
                     (12)
                  
                        Skat. Eiropas Savienības Vides ģenerāldirektorāta 2005. gada augusta ziņojumu “Service Contract Ship Emissions: Assignment, Abatement and Market-based Instruments”, 2a uzdevums – Krasta elektroenerģija, 
                  http://ec.europa.eu/environment/air/pdf/task2_shoreside.pdf
                  . Ir veikta izmaksu analīze par trim ostām: Gēteborgu (Zviedrija) un Džūno un Longbīču (ASV).
               
               
                  
                     (13)
                  
                        OV L 283, 31.10.2003., 51. lpp.